元寂宮生祠行
作者：洪咨夔
朝代：宋

paragraphs: 間臺珍館嚴鶴林，老桂鉅竹籠春陰。
騎鶴僊翁杳莫尋，適從何來貂插金。
裳珮丹青雜璆琳，旗旛繡綵薰甲沉。
蕊函三洞羅森森，雲璈九奏鏘愔愔。
擁爐步虛摇箕參，稽首寥陽祈博臨。
庭下朝謁紛冠簪，願言福壽高於岑。
問子爲誰對輒瘖，以目代口手拊襟。
伊民豺虎國蠹蟫，細大敲剝無遺針。
凜虞膏血供几砧，巧諛曲媚求回心。
天乎少戢湯火燖，庶幾沸魚逃釜鬵。
上帝福善禍必淫，高目下耳一監歆。
察此頌禱皆呻吟，革彼飛鴞懷好音。
嗚呼愛而祠者古，畏而祠者今。
安得皞皞相忘，武城弦歌單父琴。